**NLAW** (Next generation Light Anti-tank Weapon), niekedy označovaná ako **MBT LAW** alebo **RB 57**, je švédsko-britská prenosná protitanková zbraň typu „vystreľ a zabudni". Jeho priebojná bojová hlavica dokáže ako jediná na svete zničiť silne chránený moderný bojový tank už na vzdialenosť 20 metrov.

Systém NLAW mal v roku 2008 hodnotu 20 000 libier a jeho životnosť je 20 rokov.

Vývoj
-----

Koncom 90. rokov 20. storočia začala Veľká Británia hľadať náhradu za prenosný komplex LAW 80, ktorý už bol považovaný za zastaraný a neúčinný proti ochrane moderných tankov. V januári 2001 bola uzavretá zmluva s francúzsko-britskou spoločnosťou Matra BAe Dynamics a švédskou Saab Bofors Dynamics na dodanie návrhov budúcej prenosnej protitankovej zbrane. Zákazku na vývoj a dodávky protitankového komplexu pre britskú a švédsku armádu nakoniec získal Saab Bofors Dynamics. Zmluva, zahŕňajúca vývoj a sériovú výrobu, mala hodnotu približne 4,0 miliardy švédskych korún.

Vývoj systému NLAW bol ukončený v roku 2008, kedy sa začala aj jeho sériová výroba. Od roku 2009 bol NLAW zaradený do služby v britskej, švédskej ako fínskej armáde, ktorá si ho tiež objednala.

Charakteristika
---------------

Britský vojak strieľajúci z NLAWu
NLAW je jednorazová zbraň krátkeho dosahu schopná ničiť široké spektrum cieľov - moderné tanky, obrnené vozidlá alebo bunkre. Raketnica je dlhá 102 cm a široká 15 cm. NLAW váži len 12,5 kg, z toho 6,5 kg predstavuje samotná strela. Dokáže vystreliť jednu strelu s priemerom 150 milimetrov. Stacionárne ciele dokáže ničiť na vzdialenosť 20 až 600 metrov, efektívny dosah proti pohyblivým cieľom je 400 metrov. Novšie NLAW majú údajne navádzací softvér, ktorý zvyšuje efektívny dosah až na 800 metrov.

Systém môže používať jeden operátor, pričom raketu môže odpaľovať z ramena. NLAW umožňuje útok na tanky z takmer akejkoľvek pozície – z výšky budovy, spoza stromu alebo z priekopy. Obyčajného vojaka je možné vycvičiť na používanie systému v priebehu jednej hodiny.

Na rozdiel od väčšiny ľahkých protitankových zbraní má NLAW navádzací systém „Predicted Line of Sight", v ktorom operátor sleduje pohybujúce sa cieľové vozidlo v zameriavači odpaľovacieho zariadenia s 2,5-násobným zväčšením po dobu 3-5 sekúnd pred výstrelom. To stačí balistickému počítaču na získanie potrebných dát, pomocou ktorých vypočíta predpokladanú dráhu letu strely. Po takomto „uzamknutí" cieľa je možné zahájiť streľbu.

Systém „studeného odpaľovania" pomocou stlačeného plynu vysunie raketu ešte pred zapálením raketového motora, čím sa zbraň zrýchli na 200 metrov za sekundu. To umožňuje bezpečné používanie zbrane aj z uzavretých priestorov bez hrozby zranenia obsluhy alebo spolubojovníkov. Raketový motor potom vo vzdialenosti niekoľkých metrov od strelca uskutoční zážih, ktorý strelu urýchli na 200 m/s (asi 0,7 Mach). Strela potom pomocou inerciálneho riadiaceho systému doletí na miesto, kde by sa mal podľa výpočtov balistického počítača nachádzať cieľ, ak by pokračoval v jazde rovnakým smerom a rýchlosťou. To sa na blízke vzdialenosti, na ktoré je strela NLAW používaná, deje s viac ako 90% pravdepodobnosťou.

Ruský tank Т-80 zničený na Ukrajine pomocou NLAWu
Trénovanému strelcovi trvá len päť alebo šesť sekúnd, kým NLAW vezme v ľavej ruky, zdvihne ho na rameno a zamieri na cieľ. Raketa dokáže prekonať 600 metrov za menej ako tri sekundy, takže strelec dokáže zasiahnuť cieľ za menej ako 10 sekúnd.

Zapaľovač strely je pred výstrelom možné nastaviť do režimu priamej streľby, pre ničenie slabšie pancierovaných cieľov alebo režimu vrchného útoku, v ktorom preletí jeden meter nad cieľom. Počas preletu optický a megnetický senzor detegujú cieľ a aktivujú zapaľovač, ktorý odpáli bojovú časť kalibru 115 mm. Následný výbuch dokáže prebiť 500 mm valcovaného homogénneho panciera. Keďže vrchné pancierovanie tankov je vo všeobecnosti slabšie, stačí to na zneškodnenie väčšiny moderných tankov.

Bojové nasadenie
----------------

### Ruská invázia na Ukrajinu

Dodávky NLAW na Ukrajinu začali v januári, keď zo Spojeného kráľovstva (zo základne Brize Norton) letecky prišlo 2 000 kusov na leteckú základňu v Borispole. S nimi priletelo aj 30 britských inštruktorov, ktorí mali vycvičiť ukrajinských vojakov v zaobchádzaní so zbraňou. Nemenovaný ukrajinský dôstojník denníku The Times tvrdil, že NLAW mal v prvej fáze konfliktu na svedomí 30 až 40 percent zničených ruských tankov.

Požívatelia
-----------

Fínski vojaci demonštrujúci schopnosti NLAWu na BMP-2
* Fínsko  Fínsko
* Indonézia  Indonézia
* Luxembursko  Luxembursko
* Malajzia  Malajzia
* Spojené kráľovstvo  Spojené kráľovstvo
* Švajčiarsko  Švajčiarsko
* Švédsko  Švédsko
* Ukrajina  Ukrajina - Spojené kráľovstvo oznámilo, že k 16. marcu dodalo Ukrajine viac ako 4000 striel NLAW (z toho 2000 bolo dodaných do 19. januára 2022). Ďalších 100 striel dodalo Luxembursko.

Referencie
----------

1. ↑   *NLAW* [online]. saab.com, [cit. 2022-05-08]. Dostupné online.
2. ↑   *Next Generation Light Anti-Tank Weapon (NLAW)* [online]. thinkdefence.co.uk, 2021-07-24, [cit. 2022-05-10]. Dostupné online.
3. ↑   *Saab wins contract in Great Britain worth several billion SEK* [online]. saab.com, 21 May 2002, [cit. 2022-05-10]. Dostupné online.
4. ↑   *NLAW MBT LAW RB-57* [online]. armyrecognition.com, [cit. 2022-05-10]. Dostupné online.
5. ↑   *Next Generation Light Anti-Tank Weapon (NLAW)* [online]. defense-update.com, 2010-12-31, [cit. 2022-05-10]. Dostupné online.
6. ↑  ROBLIN, Sebastien. *The NLAW Missiles The U.K. Rushed To Ukraine May Only Be Useful In Desperate Circumstances* [online]. forbes.com, 2022-01-25, [cit. 2022-05-08]. Dostupné online.
7. ↑  PARKER, Charlie. *Mariupol armour shot reveals challenges of urban warfare in Ukraine* [online]. thetimes.co.uk, [cit. 2022-05-08]. Dostupné online.
8. ↑  Ministry of Defence. *Defence Secretary meets NATO Defence Minister in Brussels* [online]. gov.uk, [cit. 2022-05-08]. Dostupné online.
9. ↑   *Luxembourg to send anti-tank weapons, jeeps to Ukraine, defence minister says* [online]. reuters.com, [cit. 2022-05-08]. Dostupné online.